Και πάλι στην Μέση Ανατολή ο Ανθονυ Ζίνι. - 2002-01-03
Θα ασκήσει πιέσεις και στις δύο πλευρές για αποδοχή των σχεδίων Τένετ και Μίτσελ.
O ειδικός απεσταλμένος των Ηνωμένων Πολιτειών Ανθονυ Ζίνι πραγματοποιεί τη δεύτερη αποστολή του στη Μέση Ανατολή. Ο κ. Ζίνι που είναι απόστρατος στρατηγός του σώματος των πεζοναυτών θα συνεχίσει τις προσπάθειές του να πείσει το Ισραήλ και τους Παλαιστίνιους να εφαρμόζουν την ανακωχή στην οποία συμφώνησαν το Μάϊο με τη μεσολάβηση των Ηνωμένων Πολιτειών. Ο κ. Ζίνι ανακλήθηκε από την πρώτη του αποστολή στην περιοχή τον περασμένο μήνα μετά από άκαρπες προσπάθειες τριών εβδομάδων για τερματισμό των βιαιοτήτων μεταξύ των Ισραηλινών και των Παλαιστινίων. Όπως μεταδίδει η Νανά Καπετανάκου της ΦτΑ, αξιωματούχοι του Στέητ Ντηπάρτμεντ υποβαθμίζουν τις προοπτικές επιτυχίας της δεύτερης αποστολής του που θα διαρκέσει μόνο τέσσερες με πέντε μέρες. Ο εκπρόσωπος του αμερικανικού υπουργείου εξωτερικών Ρίτσαρντ Μπάουτσερ δήλωσε πως ο κ. Ζίνι θα επιστρέψει στην Ουάσινγκτων την ερχόμενη εβδομάδα αφού ασκήσει πίεση στους Παλαιστίνιους να λάβουν περισσότερα μέτρα για τον τερματισμό των αντιϊσραηλινών βιαιοτήτων και αφού προτρέψει το Ισραήλ να ανταποκριθεί χαλαρώνοντας τους αποκλεισμούς παλαιστινιακών περιοχών. Αμερικανοί αρμόδιοι ελπίζουν πως οι επαφές που θα έχει ο κ. Ζίνι στη Μέση Ανατολή θα οδηγήσουν στην εφαρμογή σχεδίου ανακωχής το οποίο οι δυο πλευρές διαπραγματεύτηκαν τον περασμένο Μάϊο με το διευθυντή της Σί Άϊ Έϊ Τζώρτζ Τένετ αλλά ουδέποτε εφάρμοσαν. Η εφαρμογή του σχεδίου αυτού θ αποτελέσει το προοίμιο της οικοδόμησης μέτρων αμοιβαίας εμπιστοσύνης και επιστροφής στις ειρηνευτικές συνομιλίες βάσει σχεδίου που υπέβαλε πέρσυ διεθνής επιτροπή με επικεφαλής τον πρώην ηγέτη της πλειοψηφίας στην αμερικανική γερουσία Τζωρτζ Μίτσελ. Η βία έχει ελαττωθεί σημαντικά από τον περασμένο μήνα που ο παλαιστίνιος ηγέτης Γιασέρ Αραφάτ εξέδωσε έκκληση για κατάπαυση του πυρός, αλλά ο ισραηλινός πρωθυπουργός Αριέλ Σαρόν εμμένει στην απαίτησή του να επικρατήσουν επτά ημέρες πλήρους ηρεμίας προκειμένου ν αρχίσει η κυβέρνησή του να εφαρμόζει το σχέδιο Τένετ. Ενημερώνοντας τους δημοσιογράφους ο εκπρόσωπος του Στέητ Ντηπάρτμεντ Ρίτσαρντ Μπάουτσερ δήλωσε πως η κυβέρνηση Μπους δεν ενδιαφέρεται για τους όρους που θέτουν οι δύο πλευρές αλλά για τη λήψη συγκεκριμένων μέτρων που θα συμβάλουν στο να μετατραπεί η τωρινή ανάπαυλα στις συγκρούσεις σε μόνιμη ανακωχή. «Αυτό που θέλουμε να γίνει», δήλωσε ο κ. Μπάουτσερ, «είναι να καταβληθεί προσπάθεια για την καταπολέμηση της τρομοκρατίας και για τη διάλυση της υποδομής των τρομοκρατών. Γιατί μόνο έτσι θα κοπάσει η βία. Συνεπώς δεν είναι θέμα του να υποστηρίξουμε τις απόψεις ή τους όρους της μιας ή της άλλης πλευράς αλλά του να συνεργασθούμε και με τις δύο για να τις πείσουμε να προβούν σε αποτελεσματικές ενέργειες για τον τερματισμό των βιαιοτήτων. » Ο κ. Μπάουτσερ αρνήθηκε να πεί εάν ο κ. Ζίνι κομίζει τίποτα νέες αμερικανικές προτάσεις ή εάν έχει θέσει συγκεκριμένους στόχους για το ταξίδι του. Είπε μόνο πως αυτό που επιδιώκει είναι η εξεύρεση πρακτικών τρόπων με τους οποίους θα μπορέσει να σημειωθεί πρόοδος βάσει των σχεδίων Τένετ και Μίτσελ.